Torsten Schack Pedersen (V), 2012-06-08:
Regeringen og alle Folketingets partier indgik i mandags en aftale om at øge virksomhedernes fradragsret for investeringer foretaget i resten af 2012 og 2013.
Venstre støtter forslaget om mulighed for 115 procent afskrivning af nye driftsmidler, og vi glæder os over, at det er lykkedes at komme frem til en aftale om et af de bedre forslag i regeringens udspil til en skattereform.
For Venstre har det været vigtigt, at der, når regeringen nu lagde det her forslag på bordet, skulle handles hurtigt.
Usikkerhed omkring virksomheders investeringer er bestemt ikke gavnligt for dansk økonomi, og derfor hjælper vi gerne regeringen i denne sammenhæng med at få lukket sagen, så der er vished for, hvilke vilkår der gælder, når virksomhederne skal træffe vigtige beslutninger om deres investeringer.
Men jeg må også sige, at dette forslag jo bestemt ikke løser alle problemer.
Finansministeriet forudser, at der på sigt ikke vil være positive beskæftigelsesmæssige konsekvenser af forslaget.
Vi stiller os dog med det forbehold positive over for de investeringer og heraf følgende arbejdspladser, som forslaget skaber her og nu.
Det er desværre kun i de første 3 år – 2012, 2013 og 2014 – at der er en positiv beskæftigelsesmæssig effekt, og så kommer den negative konsekvens efterfølgende, og vi kan jo så forstå på Finansministeriet, at de beskæftigelsesmæssige konsekvenser af forslaget, som der ligger i L 192, så ikke er korrekte.
Men som sagt giver det virksomhederne forbedret likviditet her og nu, og det er gavnligt, og det løfter beskæftigelsen fint.
Jeg er nødt til i den her sammenhæng at fremhæve, at regeringen jo desværre har et andet forslag til behandling i Folketinget samtidig, nemlig forslaget om at begrænse virksomhedernes mulighed for at fremføre underskud skattemæssigt.
Det kommer til at koste virksomhederne likviditet i næsten stort set samme omfang i de kommende år, som dette forslag giver likviditet.
Derfor er det en besynderlig zigzagkurs, som regeringen fører i forhold til erhvervslivets vilkår.
Der er ingen tvivl om, at det danske samfund skriger på vækst, og vejen til vækst går jo i høj grad over at sikre bedre rammevilkår for erhvervslivet.
Og omend beskeden af karakter og desværre kortvarigt bidrager forslaget her jo heldigvis til det.
Men når det er sagt, er vejen meget, meget lang, før vi kan sikre os, at erhvervslivet har de bedste muligheder, de bedste rammevilkår til at sikre vækst i beskæftigelsen, til at sikre danske arbejdspladser.
Derfor har Venstre også meldt klart ud i forhold til regeringens skatteudspil, at Venstre ønsker, at en skattereform også skal indeholde en erhvervsskattepakke, som forbedrer virksomhedernes skattemæssige forhold.
For kun gennem forbedrede vilkår for erhvervslivet kan vi sikre den vækst, der er så afgørende, for at der kan skabes arbejdspladser i Danmark, så vi kan sikre finansieringen af vores velfærdssamfund fremover.
Og det er med de ambitioner, at Venstre går til forhandlingerne om en kommende skattereform.
Vi vil sikre, at skatten reelt kommer ned, og vi skal have løftet og forbedret de skattemæssige vilkår, vi byder vores virksomheder.
Vi har brug for, at det er attraktivt for vores virksomheder i Danmark at fortsætte med at investere i Danmark, men vi har så sandelig også brug for, at omverdenen finder det interessant at investere i Danmark.
Vi skal tiltrække flere investeringer fra udlandet og ikke – som regeringen jo selv skriver i det andet lovforslag, jeg netop nævnte – gøre noget, der vil begrænse lysten til at investere i landet.
Vi skal med andre ord sørge for, at virksomhederne bliver mødt af en helt anden tilgang på skatteområdet end den, regeringen hidtil har lagt for dagen, nemlig at øge skatter og afgifter.
Vi har brug for, at virksomhedernes konkurrenceevne bliver forbedret; vi har brug for, at de skattemæssige vilkår, vi byder vores virksomheder, gør, at det er attraktivt at investere og skabe arbejdspladser i Danmark.
Derfor er der brug for langt mere end dette forslag, men som sagt indgik vi en aftale med regeringen i mandags, og den står vi naturligvis ved, og vi støtter derfor det fremsatte lovforslag.